Sranan (lingua)

Sranan (Ance sranan tongo (leteral: lingua sranan), creol sranan, taki taki) es un lingua creol parlada como un lingua franca par sirca 400 000 persones en Suriname. Lo es la lingua propre de la popla creol. En la pasada, sranan ia es clamada nengre o negerengels (nederlandes per engles de negras). Car esta lingua es usada ance par la comunias nederlandes, djava, indi, e xines, la plu de persones en Suriname parla sranan.

Sranan ave un vocabulo derivada prima de engles con alga parolas nederlandes. La gramatica es simple e sembla la gramatica de otra creoles.

Alfabeta e pronunsia

A, B, D, E, F, G, H, I, K, L, M, N, O, P, R, S, T, U, W, Y.

La vocales es jeneral como en elefen. Un asentua supra la E (è) indica [ɛ]. Ditongos inclui AY, EY, OY, UY, AW, e OW.

La consonantes es jeneral como en elefen. K ante I o E es pronunsiada como [c] (prosima como tx), e TY es usada per esta sona ante A, O, o U. G ante I o E es pronunsiada como [ɟ] (prosima como dj), e DY es usada per esta sona ante A, O, o U.

C, J, Q, V, X, e Z no es usada en sranantonga.

Nomes

Nomes no cambia per indica seso, pluralia, etc.

Lo usa tre articles: a (la, nonplural), den (la, plural), wan (un):
a bromki - la flor
den bromki - la flores
wan bromki - un flor
bromki - flores

Nota ce a e den es ance usada per "el", "lo", e "los"!

Otra determinantes inclui disi (esta) e dati (acel), ce segue la nom:
a lampu disi - esta lampa
a sani dati - acel cosa

Verbos

Verbos no cambia per indica person, pluralia, tempo, aspeta, o modo. On usa averbos per esta roles.

La presente es indicada par e:
mi e waka - me es paseante

La pasada es indicada par ben, o par usa la verba solitar:
mi ben waka - me ia pasea
mi waka - me ia pasea

La futur es indicada par sa, o, o e go (la plu poplal):
mi sa waka - me va pasea
mi o waka - me va pasea
mi e go waka - me va pasea

Alga combinas es posable, ma no comun usada:
mi ben e waka - me ia es paseante
mi ben sa waka - me ta pasea

Sranan distingui entre du formas de "es" - de e na:
a pikin-nengre de ini a kamra - la enfante es en la sala
lespeki no de moro - ave no respeta oji
mi sisa na seri-uma - me sore es un vendor
wi na sisa - nos es sores
na mi ben du dati - me ia fa acel (leteral: es me ia fa acel)

Na deveni a ante no:
a no mi sisa - el no es me sore
a no mi leti a faya - me no ia fa la foco (leteral: es no me ia fa la foco)

Con completintes ajetival, on no usa un forma de "es":
a man siki - la om es malada

Sranan usa verbos en combinas ce ave sinifias nova:
mi e waka go na foto - me pasea a la site (leteral: me pasea vade la site)
tyari a dosu kon - porta la caxa asi (leteral: porta la caxa veni)
waka gwe; waka go we - pasea a via (pasea vade via)

Nota ce gi sinifia e "dona" e "per":
mi e go seni a dosu gi mi famiri ini Sranan - me va envia un caxa per/dona me familia en Suriname

Esta frase ave sinco verbos!
mi lon gwe, meki a no kan kisi mi - leteral: me core vade via, fa el no pote besa me

Pronomes

mi - me
i / yu - tu, vos
a / en - el
wi, unu - nos
den - los

En es usada en loca de a per la ojeto de un verbo o preposada:
a naki en - el colpa el
mi e go na en - me vade a el

Nota ce a e es scriveda "a-e" e es pronunsiada "ai".

La mesma formas es usada per determinantes de posese:
mi kondre tru - me pais vera

Pronomes de demanda:
san? - ce?
suma? - ci?
sortu? - cual?
ope?, pe? - do?
oten? - cuando?
fa?, o? - como?
omeni? - cuanto?
fu san ede? (pronunsiada "fsayde") - per ce?

Fa es usada con verbos; o con otra parolas:
fa yu e go na foto? - como tu vade a la site?
fa a-e go? (pronunsiada "faygo") - como es tu?
o lati yu e kon? - como tarda tu veni?
o langa - como longa?

Otra pronomes:
mi srefi, yu srefi, en srefi, etc. - me (mesma), tu (mesma), se (mesma), etc.
makandra - la un la otra
sma - on (= person)
wan sma - algun
wan sani - alga cosa
nowan sma - nun
nowan sani, noti - no cosa
alasma - tota (persones)
alasani - tota (cosas)
trawan - otra, otras (persones)
tra sani - otra, otras (cosas)
furu sani - multe (cosas)
nofo sani - multe (masa)

Preposadas

ini - en
na - a, en
mi e libi na Damsko - me abita en Amsterdam
tapu - sur
ondro - su
abra - supra
sey - asta
baka - pos
fesi - ante (loca)
bifo - ante (tempo)
gi - per (esta ance sinifia "dona")
mi bay en gi yu - me ia compra el per tu
sondro - sin
nanga - con
fu - de
a buku fu mi brada - la libro de me frate
mi e kon fu Damsko - me vade de Amsterdam

Preposadas pote es usada en du modos:

 ante la nom: sondro watra (sin acua)
 pos la nom, con na ante la nom: na mi fesi (per me, leteral: a me per)

La forma du a supra es xef usada con pronomes personal. Ma on pote vide ance esemplos como esta:
na a tafra baka - pos la table (leteral: a la table pos)

Juntas

di - cuando
di mi granma kon, wi ben nyan boyo - cuando me ava veni, nos ia come torte
ne - alora (usada con di)
di mi yere yu friyari, ne mi kon fristeri yu - cuando me oia tu aniversario, alora me pote felisi tu
te - asta cuando
te mi omu e kon, mi e go taygi en - asta cuando me tio veni, me va dise a el
mi e go wakti te yu e kon baka - me va espeta asta cuando tu reveni
fa - como
mi no sabi fa a-e nen - me no sabe como el es nomida
bika, bikasi - car
a-e sidon ini wan lollosturu, bikasi wan oto ben naki en - el senta en un sejon, car un auto ia colpa el
ma - ma
mi omu gudu, ma mi no abi moni - me tio es rica, ma me no ave mone
en - e
wan wagi ben kon, en den tu fufuruman ben dyomo inisey - un caro ia veni, e alora du furores ia salta a en
di - ci
mi no sabi a man, di ben kon esde - me no sabe la om, ci ia veni ier
efu - si
mi no kan taygi you moro, efu yu no e frustan a sani disi - me no pote dise tu plu, si tu no comprende esta
san - ce, cual
mi no e frustan, san yu wani - me no comprende cual tu desira
dati - ce
a taygi mi, dati en omu siki - el dise a me, ce se tio es malada

Frecuente, la juntas es cadeda, como en esta espresa:
sneki beti yu, yu si woron, yu frede - si un serpente ia morde tu, tu va teme cuando tu vide un verme

Category:Lingua
Category:Creol